Борис Младенов-Young
Откакто двама ни събра съдбата…

chitanka.info

Откакто двама ни събра съдбата,

не съм изпитвал от раздяла страх

и ревността ми беше непозната —

измама, изневяра не познах.

Край нас, семейства рухваха в руини,

развеждаха се втори, трети път,

а здрави връзки петдесет години

все още крепко брака ни държат.

Но днес отчаян, със сърце разбито

аз чезна, страдам от любовна мъка,

от черни грижи веч се поболях…

Ревнувам те от старостта открито

и мисълта за близката разлъка

ме вледенява с адски, смъртен страх.

Сидни, Австралия — 2015 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.